《风流子 和留仙》
清代·秦宝寅

当年人隐约，桃花路、青鸟信悠悠。想敲断玉钗，丁香缄恨，渡来银汉，豆蔻含愁。

如今见、华灯催按曲，斜日看梳头。著意矜持，低鬟轻笑，自然风度，无语凝眸。

泰娘桥下路，归时应、不忘曲院重楼。更记酒阑调瑟，烛暗藏钩。

怕横塘梦断，锦书难托，山香舞罢，翠钿谁收。待到梅花如雪，一半春休。

作者简介：秦宝寅（1628-1690），字乐天，号石农，一号箬溪，虹洲先生元孙，真斋先生子。苏州府学生，家富藏书，喜宾客，尤喜慈溪姜宸英与为唱和。中岁弃举，业能医。有《石农诗稿》。